ร้านตั้งอยู่ชั้น 7 โซน Heaven ห้าง Central World เดินทางสะดวกด้วยรถไฟฟ้า BTS ลงสถานีชิดลมหรือสยาม แล้วใช้ทางเดิน Skywalk เพื่อเข้าสู่ตัวห้าง ร้านให้บริการทั้งแบบ Set Menu ซึ่งรวมค่า Service Charge และ Vat เรียบร้อยแล้ว และแบบ Buffet ที่ทานได้ไม่อั้นในเวลาที่กำหนด แต่ไม่รวม Service Charge และ Vat

วันนี้มีโอกาสได้มาทานแบบ Buffet ซึ่งสามารถเลือกได้ 3 ช่วงราคา คือ 439, 489 และ 579 บาท จำนวนอาหารที่สามารถสั่งได้จะแตกต่างกันไปในแต่ละช่วงราคา ราคาทั้ง 3 นี้ไม่รวมเครื่องดื่มที่เลือกได้ เช่น น้ำเปล่า(น้ำแร่) ขวดละ 25 บาท หรือจะเลือกแบบ Buffet ก็ได้เช่นกัน 39 บาท/คน มีทั้งเครื่องดื่มร้อนและเย็นให้เลือก แต่ไม่รวมเครื่องดื่มแอลกอฮอล์ ส่วนเนื้อสัตว์หลักมีให้เลือก 2 ชนิดในทุกช่วงราคาคือ เนื้อวัวออสเตรเลีย และเนื้อหมูคุโรบุตะ ซึ่งนุ่มมากและอร่อยมากเช่นกัน หั่นชิ้นบางขนาดกำลังพอดีคำ

วันนี้เลือกทานแบบ Buffet ราคา 489 บาท สามารถเลือกน้ำซุปได้ 2 อย่างจาก 3 ชนิด เลือกมาเป็น น้ำซุปสุกี้ยากี้น้ำดำจิ้มทานกับไข่ดิบ และน้ำซุปเผ็ดแบบญี่ปุ่น ทานกับน้ำจิ้มคาระมิโซะ

Comments
- รอคิวประมาณ 45 นาทีเนื่องจากเป็นวันศุกร์คนเยอะกว่าปกติ แต่มีระบบการจัดคิวที่ดี มีการให้ลูกค้าทิ้งเบอร์โทรศัพท์ไว้แล้วจะโทรมาเมื่อจัดโต๊ะเรียบร้อย
- มีปัญหา 1 อย่างคือเมื่อไปนั่งที่โต๊ะ ตักผักและเตรียมเครื่องดื่มเรียบร้อย น้ำซุปนำมาเสิร์ฟแล้ว แต่เนื้อสัตว์ยังไม่นำมาเสิร์ฟ ซึ่งปกติ พนง.จะนำมาให้ก่อน 1-2 Set (เนื้อวัว/เนื้อหมู) รอนานเกือบ 10 นาทียังไม่ได้ จึงต้องสั่งพนง.ย้ำไปอีกครั้ง จึงจะได้
- เนื้อหมูและเนื้อวัวใช้เกรดดีมาเสิร์ฟ ขนาดกำลังพอดีคำ และนุ่มมากทุกคำทุกชิ้น
- น้ำซุปทั้ง 2 ชนิดเค็มไปนิดหนึ่ง ทั้งๆที่ส่วนตัวเป็นคนชอบทานเค็มด้วยซ้ำ น้ำซุปสุกี้ยากี้ยังนำผักลงไปต้มเพื่อเพิ่มความหวานและยังนำเนื้อสัตว์ไปชุบไข่ดิบเพื่อลดความเค็มได้ แต่น้ำซุปเผ็ดนั้นเค็มทั้งน้ำซุปทั้งน้ำจิ้มเลย
- ราคาแพงไปนิดแต่เข้าใจได้ว่าเป็นชาบูสูตรต้นตำรับและใช้แต่ของดี ค่าอาหารไม่รวมค่าเครื่องดื่มรวมถึง Service Charge และ Vat มาทานกัน 2 คน เบ็ดเสร็จหมดไป 1,243 บาท

สรุปแล้วถือว่าควรมาลองทานให้ได้สักครั้งเพื่อสัมผัสกับชาบูแท้ๆสไตล์ญี่ปุ่น เนื่องจากร้านได้มาตรฐานร้านชาบูทุกอย่าง เช่น วัตถุดิบ รสชาติ ความสะอาด ความสด ความหลากหลาย การบริการ และอื่นๆ คอ Buffet หรือคอชาบูไม่ควรพลาดอย่างยิ่ง